Krajevna skupnost Begunje

Svet krajevne skupnosti

Datum: 31.08.2021

**Z a p i s n i k**

**15. redne seje sveta KS, ki je bila 31.08.2021 ob 18.30 uri**

**v pisarni krajevne skupnosti**

**Prisotni:** Janez Gašperin, Jože Hajnrihar, Marija Hrovat, Sandi Jurejevčič, Matevž Langus,

Tjaša Legat, Liljana Leš, Mojca Markič, Jožica Režonja in Matjaž Trček – člani sveta

Ciril Globočnik – župan Občine Radovljica

**Opr. odsotna:** Vesna Papler

Po ugotovljeni sklepčnosti je predsednica predlagala

**Dnevni red:**

1. Potrditev zapisnika 14. redne seje sveta KS Begunje
2. OPPN center Begunje- spremembe in dopolnitve avgust 2021 (OR in KS)
3. Etažna lastnina PGD in KS in s tem povezana rekonstrukcija stavbe ter gradnja večnamenske dvorane
4. Prometna ureditev OŠ Begunje-stanje projekta
5. Razno (najemne pogodbe za lokale v KS, reševanje vode na Sv. Petru, sanacija kritičnih mest potoka Begunjščica, rekonstrukcija mostu Zgoša, promet Zgoša, informacije s terena…)

Dnevni red je bil sprejet brez pripomb oz. dopolnitev.

**Ad.1.:** Ob pregledu zapisnika 14. redne seje je Liljana Leš dopolnila informacijo o OPPN Dvorska vas, da sta predvideni dve varianti dostopa do predvidene pozidave in sicer mimo Drnče in po obstoječi cesti.

**Sklep št.1.: Sprejme in potrdi se zapisnik 14. redne seje sveta krajevne skupnosti.**

**Ad.2.:** Predsednica pri tej točki poroča o zadnjih, avgustovskih spremembah v predlogu OPPN Begunje center in sicer:

- Lokacija avtobusne postaje je bila premaknjena proti zahodu;

- kot največ možno se je odmaknilo predvideno krožišče od obstoječega objekta Markelj;

- ukinjena je bila lokacija novega objekta v PE6 (trgovina);

- dana je možnost rekonstrukcije objekta (gasilski dom); dovoljene so dodatne ureditve v PE1;

- povečajo se gradbene meje na področju Jurčka in stavbe PGD in KS.

- predlagana je izgradnja garažne hiše pod makadamskim parkiriščem-Elan;

- pripomba na neurejeno makadamsko parkirišče pri urejenem trgu-Avsenik

Sicer je bilo na predlog OPPN-ja 36 strani pripomb.

V razpravi, ki je sledila so sodelovali vsi prisotni. Poudarki so bili:

* zakaj se načrtuje gradnja na zasebnih zemljiščih, sprašujeta Sandi Jurejevčič in Jože Hajnrihar;
* Janez Gašperin ima pomislek do predlaganega OPPN-ja, saj po njegovem z njim nič ne pridobimo. Gradimo nov center na jugu vasi, oddaljujemo se od predvidenega trga, sedanjega centra, pošte,.. Meni da je edini pravi center vasi obstoječi, ki bi ga lahko obogatili s pozidavo zelene površine.

Zakaj OPPN ne vključuje cestne povezave na Poddobravo?

* Jožica Režonja meni, da je OPPN delan na interesih posameznikov, tako tudi predvidena širitev trgovine. Nova trgovina je iz OPPN-ja izbrisana.
* Matevž Langus poudari, da bi bilo potrebno urediti le en center tako, da bi se na njem ljudje srečevali in ne več manjših; da trg nima neke vsebine oz. le parkrat na leto.

Problem je tudi državna cesta; povezava trga z novim centrom je prvotno bila predvidena, sedaj jo v predlogu ni več.

* Ponovno pri Psihiatrični bolnišnici preverimo možnost pridobitve zemljišča nasproti gasilskega doma (sadovnjak).
* Problem parkiranja v centru Begunj, parkirišč ni dovolj za vse uporabnike t.j. vrtec, lokale, pošto,..
* Cestna povezava center Begunj-Poddobrava naj se ponovno vriše v prostorske dokumente

V nadaljevanju je župan Ciril Globočnik poudaril, da na seji manjka predstavnik Turističnega društva saj se zadeve v veliki meri prepletajo s turizmom, ki je za kraj pomemben. Problem je vsekakor državna cesta, ki reže celotni OPPN, zasebna lastnina (Avsenikovo zemljišče).

V pripravi je odlok o urejanju mirujočega prometa za celotno občino in takrat bodo sodelovale tako krajevne skupnosti in Turistična društva.

Glede povezave na Poddobravo prisotne seznani, da je bila v prejšnjem mandatu narejena raziskava o gostoti prometa iz katere je bilo ugotovljeno, da nova povezava ne bi imela pravega učinka.

Glede na nestrinjanje prisotnih z navedbo raziskave je bil sprejet

**Sklep št.2.: Krajevna skupnost Begunje na Gorenjskem naslovnika prosi za vpogled v rezultate raziskave glede meritve prometa na Zgoši , ki je bila opravljena pred časom; hkrati pa prosi za ponovno meritev prometa tako skozi vas Zgoša ter na relaciji Poddobrava – Dvorska vas - Zapuže. V tem času se je gostota prometa povečala, še posebej zjutraj pri razvozu otrok v šolo ter popoldne po 14.00 uri, ko se ljudje vračajo iz služb.**

Župan v nadaljevanju poudari, da OPPN nikoli ne bo vsem všeč, če svet sprejme zadnji predlog, se še vedno lahko dopolni oz. vnesejo popravki. V kolikor dokumenta svet ne potrdi, se zadeva ponovno ustavi.

Poroča, da je bila cesta od križišča pri Generalovi vili do Begunj asfaltirana zato, ker v njej ni infrastrukturnih vodov, kar poceni izvedbo.

Po kratki razpravi je bil sprejet

**Sklep št.3.: Člani se večinsko (8 glasov ZA) strinja z zadnjimi spremembami v predlogu OPPN Begunje center iz avgusta 2021, s tem da se upoštevajo pripombe s 15. redne seje sveta KS.**

**Pripombe so sledeče:**

* **V OPPN naj se vrne koridor za povezovalno cesto center Begunjen- Poddobrava;**
* **Prouči naj se možnost razširitve meje OPPN-ja čez potok Blatnica, na zemljišče v upravljanju Psihiatrične bolnišnice Begunje (sadovnjak).**

**Ad.3.:** Predsednica prisotne seznani, da je bil podpisan sporazum glede vpisa etažne lastnine. Da bi občina lahko vlagala sredstva v ureditev dvorane na podstrešju objekta in nadaljnjo preureditev prostorov krajevne skupnosti, je potrebno urediti prenos stavbne pravice na občino.

**Sklep št.4.: Svet krajevne skupnosti se strinja s prenosom stavbne pravice na Občino Radovljica.**

**Ad.4.:** Prometna ureditev pri šoli je usklajena in gre v letu 2022 v izvedbo, kar je potrdil tudi župan.

Ponovno je bilo govora o prometno zelo obremenjeni cesti Poddobrava - Dvorska vas, na kateri naj bi se omejila hitrost, v prihodnje pa namenila le pešcem, kolesarjem ter lastnikom zemljišč.

Dane so bile pripombe na označitev kolesarske poti, ta bi morala biti enotna po celotni trasi Begunje-Hlebce.

**Ad.5.:**

a) Konec leta poteče veljavnost najemnih pogodb za Iva Cingerla in Nino Erzar – predlog je da se podaljša veljavnost za dve leti. Seznanjena sta tudi o predvideni rekonstrukciji objekta.

**Sklep št.5.: Veljavnost najemnih pogodb Iva Cingerla in Nine Erzar se z aneksom k osnovni pogodbi podaljša do 31.12.2023.**

Predsednica poroča o aktivnostih, ki so potekale preko poletja kot sledi:

b) Iskala se je rešitev problema pitne vode na sv. Petru, saj jo trenutno dovaža zasebnik – po zagotovilu župana naj bi se problem rešil v letu 2022.

c) Na občino smo poslali dopis glede posipanja in zaraščenost brežin vodotoka Begunjščica, predlagali ogled stanja in program vzdrževanja, rekonstrukcije opornih zidov,.. ugotavljamo, da nastaja škoda na zasebnih zemljiščih in bo temu problemu v prihodnosti potrebno nameniti več pozornosti in predvsem začeti s sanacijo.

d) Most pri Gramatexu na Zgoši naj bi se uredil še v letošnjem letu, terminsko še ni določeno kdaj. Predhodno se zahteva vpogled v projekt in stroškovnik. O terminu izvedbe bo javnost obveščena naknadno.

e) Izvedla se bo obnova ceste na Zgoši od Generalove vile do Mencingerja.

Pripravlja se elaborat za ureditev prometa skozi Zgošo, za kar bo potrebno poiskati najbolj sprejemljivo rešitev za vaščane Zgoše.

f) Na realizacijo čaka še par zadev in sicer IR paneli za vežice, prikazovalnik hitrosti – naj bi ga zagotovila občina in nabava projektorja.

g) V nedeljo bo v begunjski cerkvi imel železno mašo g. Rafko Lešnik – KS bo zagotovila priložnostno darilo.

h) Pogodbeni delavci za vzdrževanje poslovilnih vežic in površin KS so nas obvestili, da z 31.12.2021 prenehajo z delom, tako da iščemo nove, ki bi bili pripravljeni opravljati to delo.

i) Na grobišču talcev v Dragi so bili obnovljeni spomeniki, na Mlaki je polovico odvodnjavanja urejenega, druga polovica še čaka na realizacijo.

j) Jožica Režonja predlaga postavitev cestnega ogledala za vključitev na cesto iz objekta Zgoša 55 (Ravnik) – v takih primerih uporabniki sami nabavijo ogledalo.

Opozori tudi na posedanje ceste v Dvorski vasi pri objektu št. 29 na desni strani v smeri Stroja. – Komunala je bila o tem že obveščena in opravljen ogled.

k) Matjaž Trček sprašuje kdaj se bo nadaljevala izgradnja optičnega kabla skozi Zapuže?

Opozori tudi na posipanje brežine pri objektu Zapuže 28 (Lukman). Obveščena Komunala Radovljica oz. VGP.

l) Janeza Gašperina zanima lokacija zabojnika za pasje iztrebke v Krpinu.

Opozori tudi na neustrezno označbo parkirišča za avtodome v Krpinu, saj ni table.

m) Promet v Krpinu in Dragi (od gostilne naprej) se bo omejil s pripravo ustreznega občinskega odloka.

n) Matevž Langus prosi za informacijo glede urejanja lastništva zemljišč ob cesti Zadnja vas – Mlaka. Informacije nimamo in jo bomo zagotovili.

Seja je bila zaključena ob 21.30 uri.

Zapisala: Predsednica sveta KS:

Jožica Hrovat Marija Hrovat